钦定古今图书集成/明伦汇编/闺媛典/第032卷 > 朱娥
## 钦定古今图书集成/明伦汇编/闺媛典/第032卷 > 朱娥

按《宋史列女传》：朱娥者，越州上虞朱回女也。母早亡，
养于祖媪。娥十岁，里中朱颜与媪竞，持刀欲杀媪，一
家惊溃，独娥号呼突前，拥蔽其媪，手挽颜衣，以身下
坠颜刀，曰：“宁杀我，毋杀媪也。”媪以娥故得脱。娥连被
数十刀，犹手挽颜衣不释，颜忿恚，断其喉以死。事闻，
赐其家粟帛。其后会稽令董皆为娥立像于曹娥庙，
岁时配享焉。